**GUVERNUL ROMÂNIEI**



**HOTĂRÂRE**

**pentru modificarea Regulamentului de valorificare a masei lemnoase din fondul forestier proprietate publică aprobat prin Hotărârea Guvernului nr. 715/2017**

Având în vedere [art. 60 alin. (5) din Legea nr.46/2008 - Codul silvic, republicată](https://legislatie.just.ro/Public/DetaliiDocumentAfis/191054), cu modificările și completările ulterioare,

În temeiul [art. 108 din Constituția României, republicată](https://legislatie.just.ro/Public/DetaliiDocumentAfis/47355),

**Guvernul României** adoptă prezenta hotărâre :

**Art. I.** – Regulamentul de valorificare a masei lemnoase din fondul forestier proprietate publică, aprobat prin Hotărârea Guvernului nr. 715/2017, publicată în Monitorul Oficial al României, Partea I, nr. 812 din 13 octombrie 2017, cu modificările și completările ulterioare, se modifică după cum urmează:

1. **La articolul 22 alineatul (2) lit. i) și i1) se modifică și vor avea următorul cuprins:**

„**i)** pentru licitațiile de masă lemnoasă, dacă a avut contracte de vânzare a masei lemnoase pe picior reziliate în ultimele 45 de zile anterior datei licitației, din culpa sa, cu organizatorul licitației pentru masă lemnoasă pe picior, respectiv nu a încheiat în ultimele 45 de zile anterior licitației, din culpa sa, contracte de vânzare a masei lemnoase pe picior pentru care a fost declarat adjudecatar;

**i1)** pentru licitațiile de lemn fasonat, dacă a avut contracte de vânzare a lemnului fasonat reziliate în ultimele 45 de zile anterior datei licitației, din culpa sa, cu organizatorul licitației pentru lemn fasonat, respectiv nu a încheiat în ultimele 45 de zile anterior licitației, din culpa sa, contracte de vânzare a lemnului fasonat pentru care a fost declarat adjudecatar.”

1. **La articolul 54, alineatele (2) și (3) se modifică și vor avea următorul cuprins:**

**“(2)** Neîncheierea contractului de vânzare a masei lemnoase/lemnului fasonat care s-a adjudecat, în termenul prevăzut la alin.(1), din culpa exclusivă a operatorului economic adjudecatar, atrage anularea adjudecării și pierderea garanției de contractare aferente, precum și a dreptului de participare a acestuia la licitație/negociere, în condițiile prezentului regulament, pentru o perioadă de 45 de zile de la data-limită prevăzută pentru încheierea contractului.

**(3)** Rezilierea contractului de vânzare a masei lemnoase pe picior/a lemnului fasonat, din culpa cumpărătorului, atrage după sine:

a) pierderea garanției de contractare pentru masa lemnoasă rămasă neachitată și neexploatată la data rezilierii, precum și a dreptului de participare la licitație/negociere pentru masă lemnoasă pe picior, în condițiile prezentului regulament, pe o perioadă de 45 de zile de la data rezilierii, în situația masei lemnoase contractate pe picior;

b) pierderea garanției de contractare și a dreptului de participare la licitație/negociere pentru lemn fasonat, în condițiile prezentului regulament, pe o perioadă de 45 de zile de la data rezilierii, în situația lemnului fasonat contractat.”

**Art. II. -** Contractele de vânzare a masei lemnoase/lemnului fasonat aflate în derulare la data intrării în vigoare a prezentei hotărâri se modifică în mod corespunzător, prin încheierea de acte adiționale.

**PRIM-MINISTRU**

**ION-MARCEL CIOLACU**